LAC पर स्थिति तनावपूर्ण, इसलिए सेना को सतर्क रहने की सख्त जरूरत
Rajnath Singh Army Commanders Meeting | रक्षा मंत्री राजनाथ सिंह ने बुधवार को सेना कमांडरों के सम्मेलन में कहा कि वह चीन से लगी वास्तविक नियंत्रण रेखा (एलएसी) पर कड़ी निगरानी रखें
रक्षा मंत्री राजनाथ सिंह ने बुधवार को सेना कमांडरों के सम्मेलन में कहा कि वे चीन से लगी वास्तविक नियंत्रण रेखा (LAC) पर कड़ी निगरानी रखें, क्योंकि चीनी सैनिकों की तैनाती को देखते हुए उत्तरी क्षेत्र में स्थिति तनावपूर्ण बनी हुई है। उन्होंने कहा कि हमारे सशस्त्र बलों, खासकर भारतीय थल सेना को LAC की सुरक्षा के लिए लगातार सतर्कता बरतनी होगी।
रक्षा मंत्री ने कहा, 'देश की सुरक्षा सरकार की प्राथमिकता है। मैं विश्वास दिलाता हूं कि सरकार का भरसक प्रयास है कि सीमा पर तैनात हर जवान को अत्याधुनिक हथियार और सुविधाएं मुहैया कराई जाएं।' उन्होंने सशस्त्र बलों से कहा कि दुनिया भर में जियोपॉलिटिकल बदलावों पर ध्यान दें और उसके मुताबिक अपनी योजना और रणनीति बनाने की कोशिश करें।
जम्मू-कश्मीर, पूर्वोत्तर में सेना के अभियानों का फर्क पड़ा
जम्मू-कश्मीर का जिक्र करते हुए रक्षा मंत्री ने कहा कि वहां शांति और स्थिरता है और यहां आतंकवादी गतिविधियों की संख्या में बड़ी गिरावट आई है। पूर्वोत्तर राज्यों में भी, भारतीय थल सेना की तरफ से चलाए गए अभियानों के बाद आंतरिक सुरक्षा स्थिति में काफी सुधार हुआ है।
खतरों का दायरा बढ़ा... रक्षा तैयारियों के आकलन की जरूरत
राजनाथ ने कहा कि इस समय दुनिया कई तरह की अनिश्चितताओं का सामना कर रही है। इसके चलते आगे होने वाले युद्ध पूरी तरह अप्रत्याशित होंगे। इसके साथ ही मौजूदा समय के बदलते हालात में खतरों और हथियारों का दायरा काफी बड़ा हो गया है। हमें अपनी रक्षा तैयारियों का आकलन करने की जरूरत है। इस दौरान उन्होंने खुफिया डेटा के प्रभावी इस्तेमाल पर भी जोर दिया।